paragraph_text: Značajne su industrije drvoprerađivačka i poljoprivreda; također se u gradu nalazi i manje brodogradilište. U lučkom robnom prometu prevladava izvoz kvalitetnog drva. Libreville ima sveučilište Omar Bongo te više istraživačkih instituta. Postoji dubokomorska luka i željeznička veza s unutrašnjošću. Tu je i međunarodna zračna luka (11 km sjeverno od grada). Grad, koji sa svojim širokim ulicama, marinom i bogatim noćnim životom i dalje nosi snažan pečat francuskog utjecaja, jedan je od najskupljih u Africi.